**Praćenje i ocjenjivanje učenika na nastavi hrvatskoga jezika**

Hrvatski jezik nastavni je predmet koji obuhvaća šest nastavnih područja te se učenice i učenici prate u svakome od tih područja.

**1. Jezik**

Tijekom jednog obrazovnog razdoblja pišu se najmanje dvije velike pisane provjere znanja. Učenici su unaprijed upoznati s gradivom koje je obuhvaćeno pisanom provjerom. Za provjeru je predviđen cijeli nastavni sat, iako je vrijeme potrebno za rješavanje u pravilu oko 30 minuta; učenicima je dopušteno rješavati zadatke i dulje od prosječno potrebnog vremena, kako bi i oni kojima je potrebno malo više vremena uspjeli riješiti sve zadatke.

Zadatci su sastavljeni objektivno i precizno te pripadaju skupini zadataka objektivnog tipa. Nakon ispita redovito se tijekom jednog nastavnog sata radi osvrt na pisanu provjeru te se svaki zadatak provjerava uz objašnjenje bodovanja zadataka.

Ocjene iz velikih pisanih provjera upisuju se u rubriku mjeseca u kojemu je provjera provedena.

Osim velikih pisanih provjera, učenikovo se znanje može provjeriti i manjim višeminutnim provjerama.

Učenikovo znanje može biti provjereno i usmenim putem; u pravilu se tim putem ocjenjuje učenikovo znanje, a ne neznanje; dakle, kada učenik na nastavi sudjeluje, prepoznaje temu razgovora, zaključuje, povezuje, obrazlaže i na druge načine pokazuje poznavanje građe i vještinu prezentacije, takav će se rad ocijeniti zasluženom ocjenom.

Ako učenik želi pokazati svoje znanje usmenim putem, uz predviđeni pisani ispit, može se javiti i dogovoriti termin usmenoga odgovaranja. Učenik ne može biti izuzet od pisanoga oblika provjere, osim ako za to ne postoje obrazloženi i provjereni razlozi.

**2. Književnost**

Poznavanje gradiva iz književnosti provjerava se u usmenom i pisanom obliku. Prednost se daje usmenim provjerama, no može se provesti i do dvije veće pisane provjere u polugodištu te više manjih pisanih provjera.

Učenikovo usmeno sudjelovanje na nastavi, poznavanje teme i građe vrednuje se tako da se ocjena upisuje u bilješke te se zbraja s prethodnim, na isti (usmeni) način dobivenim ocjenama (najmanje tri ocjene), a iznimno može biti i upisana u rubriku (ako sudjelovanje pokazuje visoka postignuća u određenom području).

**3. Lektira**

Na nastavi lektire vrednuje se pročitanost i razumijevanje zadanoga djela. U pravilu se prvo pišu pisane provjere, a zatim se razgovara o pročitanome djelu.

Ako učenik /učenica ne sudjeluje u razgovoru, konačna se ocjena donosi na temelju napisane pisane provjere; ako kvalitetno sudjeluje u razgovoru o lektirnome djelu, ocjena iz pisane provjere može se povisiti s obzirom na to sudjelovanje.

**4. Pisano izražavanje**

Ocjenjuje se pisano izražavanje učenika/učenice, što podrazumijeva ovladanost pravopisnim i gramatičkim pravilima (jasno izražavanje i točno pisanje) te sposobnost izražavanja događaja, doživljaja i razmišljanja.

U svakom obrazovnom razdoblju piše se najmanje jedna školska zadaća čija se ocjena bilježi u rubriku mjeseca u kojem je pisana.

Osim školskih zadaća koje se pišu u zadaćnice, učenici mogu dobiti i dodatne zadatke pisanoga izražavanja (pisanje pisma, intervjua, poslovnoga pisma i dr.) koje se također može vrednovati.

Učenicima su i školske zadaće i drugi oblici pisanoga izražavanja unaprijed najavljeni kao i način njihova ocjenjivanja i mjesto bilježenja ocjene.

**5. Usmeno izražavanje**

Za nastavu hrvatskoga jezika osobito je bitno usmeno izražavanje. Na svakom satu učenike se potiče da sudjeluju u razgovoru te ih se pritom poziva da se pridržavaju razgovornih pravila.

Na kraju mjeseca, dvomjesečja ili tromjesečja (ovisno o dinamici nastave) učenicima se obajvljuje ocjena iz usmenoga izražavanja za proteklo razdoblje te se svakom učeniku obrazloži ocjena (svaki učenik dobije informaciju što je u usmenom izražavanju svladao, a što treba popraviti).

U ocjenu iz usmenoga izražavanja ulazi i ocjena recitacije (krasnoslova), predavanja, izlaganja, dramske igre i drugih oblika usmenoga izražavanja. Svi takvi zadatci unaprijed su najavljeni te su dane upute o njihovu vrednovanju.

**6. Medijska kultura**

Medijska kultura rubno je područje nastavnoga predmeta hrvatski jezik. Zbog toga se u rubriku medijske kulture upisuju ocjene vezane izravno uz medijsku kulturu (interpretacija filma, radijske emisije, stripa i sl.), ali i ocjene vezane uz neki oblik nejezičnog izražavanja (primjerice crteži, grafički prikazi i sl.).

Zadatci vezani uz medijsku kutluru unaprijed su najavljeni uz upute o načinima njihova vrednovanja i mjesta upisivanja ocjene. Može se provesti i pisana provjera znanja gradiva iz medijske kulture koje se obrađivalo na nastavi medijske kulture.

**Zaključivanje ocjene**

Zaključna se ocjena izvodi iz pojedinih zaključnih ocjena po područjima. Zbrajaju se zaključne ocjene iz pojedinih područja u ukupnu zaključnu ocjenu.

Zaključna ocjena ne mora nužno proizlaziti iz aritmetičke sredine svih ocjena. Na zaključnu ocjenu utječe i učenikova aktivnost u nastavi tijekom cijele školske godine te redovitost u pisanju domaćih zadaća.

Melita Vuković, prof. i Ana Penezić, prof.